**Uusi Focus ST: parannettu ajodynamiikka, edistyksellistä teknologiaa ja tehokas, uusi dieselmoottori**

* Uusi Ford Focus ST tarjoaa parannettua ajodynamiikkaa, edistyksellisiä ominaisuuksia ja ensimmäistä kertaa niin bensiini- kuin dieselmoottorivaihtoehdon
* Uudet alustan hallintateknologiat, kuten alan ensimmäinen Enhanced Transitional Stability -vakausjärjestelmä, sekä hienosäädetty jousitus ja ohjaus saavat aikaan entistä tunnokkaamman, tasapainoisemman ja hienostuneemman ajokokemuksen
* Focus ST:n saa nyt myös 185-hevosvoimaisena dieselinä 110 g/km CO2-päästöillä 250-hevosvoimaisen EcoBoost-bensiinimoottorin lisäksi. Auto-Start-Stop-toiminto on vakiona molemmissa moottorivaihtoehdoissa
* Uusissa, urheilullisen ja tehokkaan näköisissä viisiovisissa ja farmarimalleissa on erottuva lamppujen, säleikön ja puskurin muotoilu sekä valinnaisena uudet 19-tuumaiset kevytmetallivanteet ja suorituskykyiset jarrut
* Ohjaamon hallintalaitteet ovat ergonomisesti sijoitetut, istuimet ovat Recaron ja ohjauspyörä ST:lle tyypillisen urheilullinen
* Uusiin kuljettajaa avustaviin ja yhteydenpitoa helpottaviin ominaisuuksiin kuuluvat SYNC2-järjestelmä 8-tuumaisella korkearesoluutioisella kosketusvärinäytöllä ja ääniohjattavuudella

**Helsinki 26.1.2015** – Uusi Ford Focus ST on tähän asti kehittynein Focus ST, jossa on uusia alustan hallintateknologioita, hienosäädetty jousitus ja ohjaus sekä erikoisvalmisteiset renkaat, minkä ansiosta auto on entistä tunnokkaampi ja tasapainoisempi ja tarjoaa hienostuneen ajokokemuksen. Ensimmäistä kertaa tarjolla on kaksi tehokasta moottorivaihtoehtoa, bensiini ja diesel.

Dieselmoottori vie Focus ST:n päivittäisen käytettävyyden uudelle tasolle, koska se on Fordin kaikkien aikojen polttoainetehokkain ja matalapäästöisin suorituskykyinen auto. 185-hevosvoimainen 2.0 litran TDCi-dieselmoottori kiihdyttää ST:n 0-100 km/h 8,1 sekunnissa, kuluttaa polttoainetta 4,2 l/100 km ja sen CO2-päästöt ovat vain 110 g/km.\*

Bensiinimoottorina on tarjolla 250-hevosvoimainen 2.0 litran EcoBoost. Auto kiihtyy 0-100 km/h 6,5 sekunnissa, kuluttaa polttoainetta 6,8 l/100 km ja sen CO2-päästöt ovat 159 g/km. Molemmissa moottoriversioissa on ensimmäistä kertaa Auto-Start-Stop-toiminto. Se parantaa bensiinimoottorisen auton polttoainetehokkuutta kuudella prosentilla, ja tekee autosta kaikkien aikojen polttoainetaloudellisimman Focus ST:n.

“Uusi Focus ST tarjoaa entistä paremman yhdistelmän suorituskykyä, ajodynamiikkaa ja hienostunutta tyyliä – kaikki tunnusomaisia Fordin Sports Technologies tuotelupaukselle”, kertoo Joe Bakaj (Vice President, Product Development, Ford of Europe). “Autolla ajaminen on nautinnollista ja palkitsevaa, ja koska tarjolla on nyt myös dieselvaihtoehto, Focus ST on täysin omassa luokassaan.”

Focus ST:ssä on käytetty uudessa Ford Focuksessa, maailman myydyimmässä automallissa, esiteltyjä teknologioita ja viimeistelyä. \*\* Urheilullisissa ja tehokkaan näköisissä viisiovisissa ja farmarimalleissa on luokkansa johtavia kuljettajaa avustavia teknologioita ja järjestelmiä, kuten SYNC2.

**Entistä parempi ajodynamiikka**

Focus ST:n kehittäneen palkitun, globaaliin Fordin suorituskykyisten autojen organisaatioon kuuluvan tiimin ensisijainen tavoite uuden auton suhteen oli ajokokemuksen kokonaisvaltainen parantaminen.

Uuden Focuksen jäykennetty korin rakenne antoi hyvä alustan näille parannuksille. Auton keulan parempi jäykkyys, joka on saatu aikaan vahventamalla kahta moottoritilan kiinnikettä ja käyttämällä vahvempaa metallikaarihitsaustekniikkaa, vähentää korin joustoa mutkissa, mistä seuraa parempi tunnokkuus ja ketteryys.

Jousituksessa on käytetty täysin uusia etujousia ja iskunvaimentimia sekä edessä että takana. Alemman tukivarren ja takajousinivelen jousien holkit ovat jäykemmät. Kun nämä yhdistetään kallistuksenvakaimeen ja edellisen sukupolven ST:n takajousiin, saadaan aikaan terävämpi dynaaminen suorituskyky.

EPAS-ohjausjärjestelmän ja auton sähköisten hallintajärjestelmien kalibroinneilla on saavutettu auton urheilullisuudelle asetetut tavoitteet.

Tärkeimpiin innovaatioihin kuuluvat alan ensimmäinen Enhanced Transitional Stability (EST) -vakausjärjestelmä, joka on osa Electronic Stability Control (ESC) -järjestelmää. ETS tunnistaa ajoneuvon vakauden ja ohjaajan tekemät liikkeet ja ennustaa, milloin auto saattaa joutua sivuluisuun tai kuljettaja menettää auton hallinnan. Jos näin käy, järjestelmä puuttuu siihen tarvittaessa jarruttamalla yksittäistä rengasta, jotta optimaalinen tarkkuus ja hallinta säilyvät nopeiden ohjausliikkeiden aikana, kuten vaihdettaessa kaistaa.

Myös auton kaarreajon hallintajärjestelmää (Torque Vectoring Control) on uudistettu. Se optimoi renkaiden vääntöjaon maksimoidakseen pidon mutkissa, vähentääkseen aliohjautuvuutta ja parantaakseen auton ketteryyttä.

Focus ST:n kuljettajilla on käytössään kolmivaiheinen ESC-järjestelmä:

* Standard – ESC ja luistonesto ovat aktiiviset
* Sport – luistonesto ja ESC eivät vähennä moottorin vääntömomenttia, ESC ei puutu ajoon jarruttamalla niin hanakasti, jolloin auto on sporttisempi ajaa. ETS ei ole päällä.
* Off – luistonesto ja ESC eivät vähennä moottorin vääntömomenttia, ESC ei puutu ajoon jarruttamalla (kaarreajon hallintajärjestelmä pysyy aktiivisena). ETS ei ole päällä.

Autoon saa valinnaisvarusteena uudet, tehokkaat jarrut, joissa on suuremmat, halkaisijaltaan 335 mm:n levyjarrut edessä (normaalikoko on 320 mm) ja 19-tuumaiset kevytmetallivanteet. Jarrutusteho on parempi eikä jarruttaminen täristä ajettaessa kovaa joko tiellä tai radalla.

Moottorin alusta on suunniteltu siten, että auton tehot jakautuvat kovassa kiihdytyksessä optimaalisesti. Erityisesti eturenkaiden pitoon ja vaihteen vaihtamisen laatuun on kiinnitetty huomiota. Lisäksi Ford on kehittänyt yhteistyössä Michelinin kanssa uudet 19-tuumaiset renkaat, jotka täydentävät ajodynamiikkaa maksimoimalla sivuttaispitoa.

“Ford on ollut pitkään erinomaisella ajodynamiikalla varustettujen suorituskykyisten autojen valmistajan maineessa eikä uusi Focus ST muuta sitä”, Bakaj toteaa. “Jousituksen, ohjauksen ja hallintajärjestelmien muutokset saavat aikaan tunnokkaan, ketterän, tarkan ja riemastuttavan ajokokemuksen, olipa alla sitten diesel- tai bensiinimoottorilla varustettu ST.”

**Kaksi moottoria**

Ensimmäistä kertaa Focus ST:hen on saatavilla dieselmoottori, 185-hevosvoimainen 2.0 litran TDCi, joka on optimoitu tuottamaan ST:n tasoisen suorituskyvyn, mutta on samaan aikaan polttoainetehokas ja siksi käytännöllinen päivittäiseen ajoon.

Moottorissa on uusimman sukupolven yhteispaineruiskutus, joka toimii 2000 barin paineella, muuttuvageometrinen turboahdin, uusi sylinterinkansi ja uudistettu sylinteriryhmä. Tehoa on parannettu ja CO2-päästöjä alennettu lukuisten uusien teknologioiden avulla. Näitä ovat mm. aktiivinen lämmönseurantajärjestelmä, säädettävä öljypumppu, kitkaa pienentävät pinnoitteet laakereissa sekä typenoksidisuodatin.

Moottorissa on 23 prosenttia enemmän tehoja kuin uuden Focus-malliston vastaavassa 2.0-litraisesessa 150-hevosvoimaisessa dieselissä. Tehon lisäykseen on päästy kalibroinneilla, uudella ilmanotolla ja urheilulliseksi säädetyllä pakosarjalla.

Huipputeho saavutetaan kierrosnopeudella 3 500 kierr./min ja 400 Nm:n vääntömomentti kierrosalueella 2 000–2 750 kierr./min. Auton huippunopeus on 217 km/h. Koska vääntöä on niin paljon, auto kiihtyy hyvin myös matalilla kierroksilla ajettaessa. Ajettaessa kuutosvaihteella auto kiihtyy 80-120 km/h vain 9,7 sekunnissa. Se peittoaa vastaavan 150-hevosvoimaisen tavallisen Focuksen kiihtyvyydessä 2,2 sekunnilla.

Fordin 2.0 litran EcoBoost-moottorissa on turboahdin, muuttuva venttiilien ajoitus ja polttoaineen suorasuihkutus. 250-hevosvoimainen versio kehitettiin ST:tä varten kalibroimalla moottoria sekä imu- ja pakosarjaa. Huipputehot saavutetaan kierrosten ollessa 5 500 kierr./min. 360 Nm:n vääntömomentti on puolestaan käytössä alueella 2 000–4 500 kierr./min. Huippunopeus on 248 km/h.

Molempien moottoreiden parina on 6-vaihteinen manuaalivaihteisto. ST:tä varten viritetyt välityssuhteet mahdollistavat nopean kiihtyvyyden alemmilla vaihteilla ajettaessa ja miellyttävän ajon suuremmilla nopeuksilla.

**Voima näkyy myös ulos**

Uuden Focus ST:n ulkonäkö henkii sporttisuutta ja tyyliä mataluudellaan ja leveydellään. Konepelti on dynaamisen veistoksellinen, ajovalot ovat kapeammat ja sumuvalot ovat saaneet suorakulmaisen muodon.

Auton kylkiä koristavat korinväriset listat ja tuplapakoputken molemmin puolin on diffuusorit.

Takaspoileri varmistaa hyvän aerodynamiikan.

Mustat lamppujen kehykset, ST-logot ja uudet 19-tuumaiset kevytmetallivanteet (valinnaisvaruste) täydentävät sporttisen ilmeen.

“Focus ST on ollut erittäin suosittu ja uusi malli on vieläkin huomiota herättävämpi”, kertoo Joel Piaskowski (Design Director, Ford of Europe). “Hunajakennon muotoinen ylempi säleikkö on kapeampi ja se on sijoitettu korkeammalle, sumuvalot ovat suorakulmaiset ja ilme on kaikkiaan terävä.”

Uutuus korinväri on tummanharmaa Stealth, jonka saa ainoastaan Focus ST:hen. Toinen uusi väri on sininen Deep Impact Blue. Aiemmat värit ovat Tangerine Scream, Frozen White, Moondust Silver, Panther Black ja Race Red.

**Ohjaamomainen matkustamo**

Ford on uudistanut Focuksen sisätiloja tehden niistä aiempaa yksinkertaisemmat, mikä näkyy esimerkiksi siinä, että matkustamossa nappuloita on vähemmän.

Lisämittaristo – ST:n tavaramerkki – näyttää turboahtimen paineen, öljyn lämpötilan ja öljynpaineen. Urheilullisessa ohjauspyörässä on pehmeä nahkaverhoilu. Vaihdekeppi on kromia ja polkimet ST:lle tyypillisen urheilulliset.

Kromiset ovenkahvat ja valaistut alumiiniset kynnyslistat lisäävät hienostuneisuuden tuntua. Yhdessä Recaron kanssa suunnitellut istuimet tukevat hyvin, jolloin ajosta tulee entistä nautinnollisempaa. Lisäksi ne ovat mukavat istua jokapäiväisessä ajossa.

Saatavana on neljä erilaista värivaihtoehtoa. ST:ssä on osittainen nahkaverhoilu ja istuinten istuinosan ja reunuksien väriksi on valittavissa Tangerine Scream, Performance Blue, Smoke Storm tai Race Red.

**Edistynyttä teknologiaa**

Ford [SYNC 2](http://mwc2014.fordpresskits.com/infographics/sync2_EU.pdf) on ST:ssä nyt ensimmäistä kertaa. Sen ansiosta musiikkilaitteita, navigaattoria, ilmastointia ja matkapuhelimia voi hallita äänikomennoilla. Järjestelmässä on 8-tuumainen kosketusvärinäyttö.

Myös ensimmäistä kertaa ST:hen saatavat mukautuvat ajovalot säätävät valon määrää ja kulmaa ajoneuvon nopeuden, ohjauskulman ja etäisyyden mukaan. Cross Traffic Alert -toiminto antaa varoituksen, jos pysäköintipaikalta peruutettaessa ajoneuvon tunnistimet havaitsevat toisen auton lähestyvän.

Ford on päivittänyt myös Active City Stop -törmäyksenestojärjestelmää ja se toimii nyt jopa 50 kilometrin tuntinopeuksissa. Järjestelmä valmistelee jarrutuksen havaitessaan mahdollisen törmäystilanteen, ja jollei kuljettaja puutu asiaan, se jarruttaa autoa. Kaistanpitoavustin ohjaa puolestaan auton takaisin kaistalle, jos se havaitsee, että auto on liukumassa pois kaistalta.

**Intensiivistä testausta**

Ford Performance –organisaation insinöörit tekivät molemmille moottoriversiolle erittäin vaativat kestävyystestit varmistaakseen, että auto on valmis kovaan ajoon.

Neljää autoa testattiin Fordin Lommelissa, Belgiassa, sijaitsevalla testiradalla siten, että testit jäljittelivät 10 vuoden käyttöä, mikä tarkoittaa 240 000 ajettua kilometriä ja vieläpä jatkuvaa kovaa ajoa. Heti perään autoilla ajettiin 5 000 kilometriä Nurburgringillä Saksassa ja Nardon testikeskuksessa eteläisessä Italiassa, jossa ilman lämpötila oli jopa 40 astetta.

Focus ST:t ovat tilattavissa ja ensimmäiset autot saapuvat jälleenmyyjille alkuvuonna 2015. Focus ST:tä on myyty yli 140 000 kappaletta 40 maassa sitten vuoden 2002 tapahtuneen lanseerauksen.

# # #

\* Ilmoitetut polttoaineen kulutusluvut ja CO2-päästöarvot on mitattu Euroopan komission direktiivien (EC) 715/2007 ja (EC) 692/2008 asettamien teknisten vaatimusten mukaisesti. Polttoaineen kulutus ja CO2-päästöt on määritelty ajoneuvotyypin, ei yksittäisen auton mukaan. Käytetty testaustapa mahdollistaa vertailtavuuden eri autotyyppien ja valmistajien välillä. Polttoainetehokkuuden lisäksi ajokäyttäytymisellä sekä muilla ei-teknisillä asioilla on vaikutusta auton polttoaineen kulutuksen ja CO2-päästöjen määrittämiseen. CO2 on pääasiallisin kasvihuonekaasu, joka on syynä ilmaston lämpenemiseen. Luvut voivat erota maailman muiden alueiden luvuista johtuen alueiden eri ajosykleistä ja säännöksistä.

\*\* Fordin tekemä analyysi Polkin koko vuoden uusien autojen rekisteröintitiedoista, joiden lähteenä on IHS Automotiven tiedot vuodelta 2013.

Ford Motor Company

Ford Motor Company on globaali autonvalmistaja, jonka pääkonttori sijaitsee Dearbornissa, Michiganissa ja jonka autoja myydään kaikissa kuudessa maanosassa. Yhtiössä työskentelee noin 189 000 henkilöä ja sillä on 65 tehdasta eri puolilla maailmaa. Yhtiön automerkkejä ovat Ford ja Lincoln. Yhtiö tarjoaa myös rahoituspalveluita, joita varten on olemassa oma yhtiö, Ford Motor Credit Company. Lisätietoja Fordista ja sen tuotteista löytyy osoitteesta [www.corporate.ford.com](http://www.corporate.ford.com/)

**Euroopan Ford** valmistaa, myy ja huoltaa Ford-autoja 50 markkina-alueella. Sen palveluksessa työskentelee noin 47 000 henkilöä ja yhteisyritykset mukaan lukien noin 66 000 henkilöä. Euroopassa toimii myös Ford Motor Credit Company ja Ford Customer Service Division sekä 23 tuotantolaitosta, joista 12 Ford omistaa kokonaan tai on enemmistöomistaja ja 11 on yhteisomistuksessa muiden toimijoiden kanssa. Ensimmäiset Ford-autot tuotiin Eurooppaan vuonna 1903 – samana vuonna, jolloin Ford Motor Company perustettiin. Tuotanto Euroopassa aloitettiin vuonna 1911.

**Lisätiedot:** Riitta Salin

Oy Ford Ab

010 3447 123

rsalin1@ford.com